Bijele i Samarske stijene
Bijele i Samarske stijene su jedinstven geomorfološki fenomen krša u okrilju šume na centralnom dijelu planine Velika Kapela, Hrvatska. Preovladavaju oštri i okomiti oblici, katkad po 50 i više metara u visinu. Stjenoviti su vrhovi međusobno odvojeni bezbrojnim rasjedima, žljebovima, pukotinama i provalijama. Zbog takvog reljefa Bijele i Samarske stijene izrazito su nepristupačno i teško prohodno područje. Najviši vrh Bijelih stijena je na visini od 1.335 metara, a do njega se može stići pomoću ferate, odnosno klinova i sajli. Najviši vrh Samarskih stijena nešto je niži i iznosi 1302 metra. Postoji nekoliko upečatljivih mjesta: kameni Prsti su niz od pet prirodnih kamenih skulptura u vršnoj stijeni, uzdignutih poput ruke prema nebu. dolac s "kapelicom", sa svih strana amfiteatralno zatvoren okomitim stijenama visokim 50 metara, u koji se ulazi kroz uzak prolaz ispod stijene zvane Slonova brada. Od ulaza u dolac s Kapelicom nastavlja se Vihoraški put, jedan od najtežih planinarskih putova u Hrvatskoj jer vodi kroz bespuće po izrazito divljem terenu. Put je dijelom osiguran čeličnom užadi i klinovima, a obilazak se preporučuje samo iskusnim planinarima. Osim vrhova koji su goli i stjenoviti, ostalo područje u Bijelim i Samarskim stijenama, a i nedaleko izvan njega, prekrivaju nepregledne šume, koje su svojim tamnim tonovima slikovit kontrast bijelim krečnjačkim stijenama stijenama. Kako bi se jedinstveno planinsko područje što bolje trajno zaštitilo, Bijele i Samarske stijene proglašene su strogim rezervatom prirode. Na području strogih rezervata zabranjuje se bilo kakav oblik privredne djelatnosti ili bilo koje druge vrste aktivnosti koja može narušiti prirodni razvoj područja.